Komisijos reglamentas (EB) Nr. 716/2001
2001 m. balandžio 10 d.
iš dalies keičiantis Reglamentą (EB) Nr. 2789/7999, nustatantį valgomųjų vynuogių prekybos standartą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl vaisių ir daržovių rinkos bendro organizavimo [1] su paskutiniais pakeitimais, padarytais Reglamentu (EB) Nr. 2826/2000 [2], ypač į jo 2 straipsnio 2 dalį,
kadangi:
(1) 1999 m. gruodžio 22 d. Komisijos reglamento (EB) Nr. 2789/1999, nustatančio valgomųjų vynuogių prekybos standartus [3], priedu nustatomos valgomųjų vynuogių rūšiavimo pagal dydį, pateikimo ir ženklinimo nuostatos.
(2) Siekiant užtikrinti skaidrumą pasaulinėje rinkoje šias nuostatas reikėtų iš dalies pakeisti. Jungtinių Tautų Ekonomikos komisijos rekomenduojamas valgomųjų vynuogių standartas neseniai buvo pakeistas, leidžiant kiekvienoje pakuotėje maišyti Chasselas rouge ir Chasselas blanc rūšių valgomąsias vynuoges ir numatant specialiai ženklinti po stiklu augintas vynuoges dėl to laikantis specialių rūšiavimo pagal dydį taisyklių, taip pat paaiškinant tam tikras nuostatas dėl nedidelių vartotojams skirtų pakuočių.
(3) Kelių naujų veislių gamyba auga. Todėl tas veisles reikėtų įtraukti į Bendrijos valgomųjų vynuogių standarto priedėlyje pateiktą veislių sąrašą kaip stambių uogų veisles arba smulkių uogų veisles.
(4) Šiame reglamente numatytos priemonės atitinka Šviežių vaisių ir daržovių verslo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2789/1999 priedas iš dalies keičiamas taip:
1) III antraštinės dalies (Nuostatos dėl rūšiavimo pagal dydį) ketvirtoji pastraipa keičiama tokiu tekstu:
"Visoms rūšims: kiekvienoje 1 kg svorio nesiekiančioje vartotojams skirtoje pakuotėje leidžiama viena mažiausio dydžio pagal svorį reikalavimų neatitinkanti kekė nurodytam svoriui sureguliuoti, jeigu ji atitinka visus kitus konkrečiai rūšiai keliamus reikalavimus."
2) V antraštinės dalies (Nuostatos dėl pateikimo) A dalies (Vienodumas) antroji pastraipa keičiama tokiu tekstu:
"Vartotojams skirtose pakuotėse, kurių neto svoris neviršija 1 kg, vynuogių veislės ir kilmės vienodumas nereikalaujamas."
3) V antraštinės dalies (Nuostatos dėl pateikimo) A dalyje (Vienodumas) po trečiosios pastraipos įterpiama tokia pastraipa:
"Kiekvienoje Chasselas veislės pakuotėje leidžiama įdėti skirtingų spalvų kekių dekoratyviniams tikslams."
4) VI antraštinės dalies (Ženklinimo nuostatos) B dalis (Produkcijos tipas) papildoma tokia įtrauka:
"- "po stiklu", kai taikoma."
5) Priedėlyje 2 dalies a punktas (Stambių uogų veislės) papildomas tokiomis veislėmis:
"Danuta" po "Danlas",
"Isa" po "Imperial Napoleon",
"Ora" po "Olivette noire",
"Prima" po "Planta Nova".
6) Priedėlyje 2 dalies b punkte (Smulkių uogų veislės) veislė "Exalta" įterpiama po "Delicia di Vaprio".
7) IV antraštinės dalies (Leistinų nuokrypių nuostatos) B dalis keičiama tokiu tekstu:
"B. Leistini dydžio nuokrypiai
i) "Aukščiausia" ir I rūšys
10 % pagal kekių svorį, neatitinkančių rūšies reikalavimų, tačiau atitinkančių tolimesnės iš eilės rūšies reikalavimus.
ii) II rūšis
10 % pagal kekių svorį, neatitinkančių rūšies reikalavimų, tačiau sveriančių ne mažiau kaip 75 gramus."
2 straipsnis
Šis reglamentas įsigalioja dvidešimtąją dieną po jo paskelbimo Europos Bendrijų oficialiajame leidinyje.
Jis taikomas nuo pirmosios sekančio mėnesio po jo įsigaliojimo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. balandžio 10 d.